SA se kleinhandelmark gaan drasties veranderSA se werkloosheidsyfer en gebrek aan ekonomiese groei het Edgars se winsmarges geknou. Foto: Edcon Ontleders verwag dat die gesig van Suid-Afrika se kleinhandelmark drasties gaan verander. Dít omdat die kleinhandelkolos Edcon nou met ’n omdraaistrategie besig is wat tot ’n kwartmiljoen vierkante meter, of 17%, se kleinhandelruimte sal moet prysgee. Die doel hiervan is om kostes te bespaar en die groep meer winsgewend te maak. Die Edgars-groep is in 1929 in Johannesburg begin. Die tweede winkel is in Kaapstad geopen waar Sydney Press hom by die groep aangesluit het. Press het in 1946 die groep na die Johannesburgse Aandelebeurs geneem. Later het dit in Liberty Life en die SA Brouerye se besit beland. Dít, terwyl Press van ’n hartomleidingsoperasie herstel het. Ná SAB se notering in Londen in 1999 is Edcon aan sy bestuur verkoop en sy notering op die aandelebeurs opgeskort. Ontleders sê behalwe vir finansiële krisisse, het Suid-Afrika se werkloosheidsgegewens en gebrek aan ekonomiese groei aan Edgars se winsmarges begin byt. Sy hoogtepunt was in die laat tagtigs toe hy met verskeie bekende handelsname gespog het, insluitend Sales House, Cuthberts, ABC Shoes en Smiley’s Wearhouse. In die agt jaar tussen 1982 en 1990 het die groep sy stewigste groei onder die destydse bestuurshoof, Vic Hammond, behaal. Maar nou is dit ’n perd van ’n ander kleur. Waar Edcon in daardie dae vinnig gegroei het, moet hy nou sy winkels inkort. Sy bestuurshoof, Grant Pattison, sê van die stappe wat nou beoog word, is die volgende: Boardmans word Edgars Home en Red Square word Edgars Beauty. Waar daar meer as een winkel in ’n inkopiesentrum is, sal dit in een winkel gekonsolideer word. Handelsname soos La Senza sal binne Edgars verkoop word en die afsonderlike spesialiswinkels sal verdwyn. CNA is ook geoormerk vir drasties veranderinge met die aandag op studente en skoliere. Edcon sukkel met skuld wat uitgereik is toe bestuur dit gekoop het, en wil dit nou drasties verlaag. Intussen word een van Suid-Afrika se veel jonger kleinhandelreuse, Tekkie Town, op sy beurt deur bestuurstwis gekenmerk. Die winkel se bestuur het laat Vrydagmiddag ’n dringende hofbevel in die Wes-Kaapse hooggeregshof verkry wat die vorige bestuur daarvan weerhou om op die winkelgroep te “spioeneer”. Ingevolge die hofdokumente het Steinhoff Africa Retail (STAR) beweer dat bestuurslede, wat Tekkie Town gestig het en aan STAR verkoop het, met “onderduimse” metodes begin om, onder meer die IT-netwerk te kraak. Die bevel is teen die stigter, Braam van Huysteen, en die vorige bestuurshoof, Bernard Mostert, verkry. Die voorsitter van STAR, Jayendra Naidoo, het vir die hofbevel gevra. STAR is een van die min winsgewende bedryfsoperasies binne die Steinhoff-groep wat op die rand van ’n ineenstorting staan. Kleinhandelontleders sê dit is waarskynlik dat die vorige bestuursspan ’n nuwe konsep van Tekkie Town van stapel kan stuur, wat STAR se winste kan knou. Boonop het die vorige bestuur ’n aanbod van R2 miljard aan STAR gemaak. Dit is van die hand gewys omdat STAR R3,8 miljard soek. Behalwe Tekkie Town en Shoe City is John Craig ook deel van STAR.